
Nemzetközi segélyezés: számít-e az intézményrendszer?

A rendelkezésre álló széles irodalom ellenére a közgazdasági irodalom megosztott a segélyezés témakörével kapcsolatban. A közgazdászok egy részének véleménye szerint a segélyezés szükséges és a források növelése mellett hoznak fel érveket. A segélyezés kritikusai ezzel szemben felhívják a figyelmet a rendszer gyengeségeire és empirikus bizonyítékokkal próbálják alátámasztani érveiket. Dolgozatomban a témakör az intézményrendszer szemüvegén keresztül kerül megvilágításra. A szakirodalom áttekintését követően empirikus eszközökkel vizsgálom, hogy a segélyezésnek milyen hatása van a magántulajdonnal kapcsolatos intézményekre, melyek egy ország gazdasági növekedése szempontjából igen fontos tényezők. Meglepőnek tűnő eredményem beleillik a segélyezéssel foglalkozó irodalom legújabb megállapításainak sorába és tükrözi, hogy a segélyezés hatása nem feltétlenül egyezik meg annak eredeti szándékával.



